Газ рәүешендәге хәлгә форманың да, күләмдең дә һаҡланмауы хас.  Газ мөмкин булған бөтә арауыҡты тултыра. Шыйыҡ хәлдән газ хәленә күсеүҙе —  быуланыу, ә газ хәленән шыйыҡ хәлгә күсеүҙе конденсатлашыу тип атайҙар. Ҡаты хәлдән, шыйыҡ хәлгә инеп тормайынса, газ хәленә күсеүҙе  сублимация  тиҙәр. Микроскопик күҙлектән газ — матдәнең айырым молекулалары көсһөҙ тәьҫирләшкән һәм хаотик хәрәкәт иткән хәле.  Молекулаларҙың кинетик энергияһы потенциаль энергиянан ҙурыраҡ була. Шыйыҡлыҡтар кеүек үк, газдар аға һәм деформациялауға ҡаршы тора. Шыйыҡлыҡтарҙан айырмалы,  газдарҙың тотороҡло күләме юҡ һәм улар буш йөҙлөктө тултырып, ирекле йөҙлөк барлыҡҡа килтермәй, ә мөмкин булған бөтә күләмгә таралырға  тырыша. Химик үҙсәнлектәре буйынса газдар  һәм уларҙың ҡатнашмалары төрлө —  һүлпән  инерт  газдарҙан шартлаусан газ ҡатнашмаларына тиклем.  «Газ» тигән төшөнсәне ҡайһы берҙә атомдар һәм  молекулалар тупланмаһына ғына түгел,  фотондар, электрондар, броун киҫәксәләре кеүек башҡа киҫәксәләргә, шулай уҡ  плазмаға ҡарата ла ҡулланалар. Ҡайһы бер матдәләрҙең гәз хәле булмай.   Газдарға  изотроплылыҡ хас. Кеше өсөн ғәҙәти булған  Ер шарттарында газ бөтә ерҙә лә бер төрлө тығыҙлыҡҡа эйә.